З мэтай добраўпарадкавання і прывядзення ў належны стан тэрыторый арганізацый горада і раёна, сквераў, паркаў, іншых зон масавага адпачынку, праезнай часткі вуліц, тратуараў, дваровых тэрыторый і тэрыторый прыватных домаўладанняў распараджэннем райвыканкама з 20 красавіка па 20 мая на Пастаўшчыне аб’яўлены месячнік па добраўпарадкаванні, санітарнай ачыстцы і азеляненні населеных пунктаў. Аддзел жыллёва-камунальнай гаспадаркі, архітэктуры і будаўніцтва райвыканкама, УП ЖКГ, старшыні пассельвыканкамаў абавязаны вызначыць аб’екты і аб’ёмы работ на перыяд месячніка, кіраўнікі працоўных калектываў — забяспечыць прывядзенне ў належны санітарны стан будынкаў і тэрыторый прадпрыемстваў, арганізацый, устаноў, замацаваных тэрыторый населеных пунктаў, вуліц, сквераў, паркаў, іншых зон масавага адпачынку грамадзян. Вельмі важна арганізаваць работу так, каб у месячніку прынялі актыўны ўдзел усе працоўныя калектывы, жыхары горада і сельскай мясцовасці. Для кіраўніцтва работамі створана рабочая група на чале з намеснікам старшыні райвыканкама П. Р. Станюшам. Інфармацыйная група, якую ўзначаліла начальнік аддзела ідэалагічнай работы райвыканкама Г. М. Чаплінская, абавязана забяспечваць збор даных аб колькасці ўдзельнікаў і аб’ёмах выкананых работ, сродкі масавай інфармацыі — асвятленне ходу месячніка.